RAPPORT FRA KOMMISSIONEN TIL EUROPA-PARLAMENTET OG RÅDET

om systemer, der fastholder kvæg drejet om på ryggen eller i enhver anden unaturlig stilling

1.Baggrund

I artikel 27, stk. 2, i Rådets forordning (EF) nr. 1099/2009 om beskyttelse af dyr på aflivningstidspunktet fastsættes det, at "senest den 8. december 2012 forelægger Kommissionen Europa-Parlamentet og Rådet en rapport om systemer, der fastholder kvæg drejet om på ryggen eller i enhver anden unaturlig stilling. Rapporten skal bygge på resultaterne af en videnskabelig undersøgelse, hvor sådanne systemer sammenlignes med dem, der fastholder kvæg i opretstående stilling, og de skal tage hensyn til både dyrevelfærdsaspekter og samfundsøkonomiske virkninger, herunder accept fra trossamfundenes side og operatørernes sikkerhed. Rapporten ledsages, hvis det er hensigtsmæssigt, af lovgivningsforslag med henblik på ændring af denne forordning vedrørende systemer, der fastholder kvæg drejet om på ryggen eller i enhver anden unaturlig stilling."

Med henblik på udarbejdelsen af denne rapport bestilte Kommissionen en undersøgelse (i det følgende benævnt "BoRest-undersøgelsen").

På grund af undersøgelsens specifikke natur og kompleksitet (særligt indsamlingen af tekniske og videnskabelige data på slagterierne), tog dens udarbejdelse og gennemførelse meget længere tid end forventet, hvilket medførte en forsinkelse i vedtagelsen af denne rapport.

2.Fastholdelsesanordninger for kvæg, der slagtes uden bedøvelse

2.1.Problematikken

På slagterier fastholdes kvæg i en opretstående stilling i en fastholdelsesfold, før de bedøves, hvilket normalt sker med en penetrerende boltpistol.

I artikel 4, stk. 4, i forordning (EF) nr. 1099/2009 fastsættes det, at de krav til bedøvelse, der er fastsat i artikel 4, stk. 1, og i bilag I til denne forordning ikke finder anvendelse, hvis slagtningen sker efter særlige metoder, der er foreskrevet af religiøse ritualer, forudsat at slagtningen finder sted på et slagteri. Under disse betingelser tillader EU-lovgivningen undtagelsesvis slagtningsmetoder uden bedøvelse, såsom afblødning af dyr uden forudgående bedøvelse, hvilket omfatter rituel slagtning, der er foreskrevet af jødiske og muslimske ritualer. Med henblik herpå er der udformet specifikke fastholdelsesanordninger, der enten kan dreje kvæget om på ryggen eller om på siden (vipbar fold) for at lette slagterens opskæring. Disse fastholdelsesanordninger må kun anvendes, hvis dyrene slagtes uden bedøvelse.

I en rapport fra 2004 om de velfærdsmæssige aspekter af bedøvelses- og aflivningsmetoder til dyr udtrykte forskere fra Den Europæiske Fødevaresikkerhedsautoritet (EFSA) sig positivt over for fastholdelse af dyr i en opretstående stilling ved slagtning uden bedøvelse. Deres udtalelse var baseret på en publikation fra 1990, hvori de to slags folde (opretstående og vipbar) blev sammenlignet.

I forbindelse med vedtagelsen af forordning (EF) nr. 1099/2009 blev det dog fremført, at de vipbare folde, der anvendes i Europa er væsentligt forskellige i dag i forhold til den model, der er beskrevet i publikationen fra 1990. Desuden gav visse religiøse samfund udtryk for den bekymring, at en opretstående stilling ikke nødvendigvis er forenelig med deres religiøse ritual.

2.2.Den generelle situation

I 2012 blev der i alt slagtet 25 mio. kreaturer i EU. Heraf blev omkring 2,1 mio. (8,5 %) slagtet uden bedøvelse, hvilket for næsten alles vedkommende (97 %) foregik i én af seks medlemsstater.

1,6 mio. af de 2,1 mio. dyr blev slagtet i en vipbar anordning (78 % af dyrene blev slagtet uden bedøvelse), mens resten (22 %) blev slagtet i en opretstående anordning.

I 2012 blev vipbare anordninger ikke anvendt i Letland, Portugal, Rumænien, Slovakiet og Det Forenede Kongerige. Den opretstående stilling var obligatorisk i Det Forenede Kongerige.

Fordelingen mellem opretstående og vipbare folde varierer betydeligt mellem medlemsstaterne fra at være 100 % opretstående (i Det Forenede Kongerige som følge af lovgivningen) til 90 % vipbare (i Frankrig) og med varierende tal mellem de to yderpunkter.

Der er stor forskel på den måde, vipbare folde anvendes på. De fleste slagterioperatører (80 %) benytter den omvendte stilling af 180° (drejet om på ryggen), mens de øvrige anbringer dyret i en stilling med delvis drejning på 90° (drejet om på siden).

2.3.Vipbare anordninger